Den konservative leder og justitsminister Søren Pape Poulsens prompte irettesættelse af Stram Kurs-lederen Rasmus Paludan for åben skærm får klap med på vejen af Politiforbundets formand i dagens debat efter partilederrunden på DR i aftes.

Her var Rasmus Paludan med høj stemmeføring i færd med at forklare, hvordan han for tredje dag i træk prøvede at komme til Bøgetorvet i Vollsmose ved Odense:

»Hvor politiet ikke har nogen kontrol overhovedet. Pape Poulsens politi frihedsberøver mig med en begrundelse, som ingen lovhjemmel har, fordi man ikke ønsker at afsløre det åbenlyse faktum, at man har områder her i landet, hvor staten og politiet ingen som helst magt har længere«, sagde Stram Kurs-lederen.